A termőtestek felső része barna, vörös- vagy olajbarna színű, alsó része sima vagy szemcsés, bársonyos, színe világosbarna. A hús frissen rugalmas és a bőr alatt kocsonyaszerű. Eső után a kiszáradt gomba újból feléled. Egész évben terem - ködös időben a téli hónapokban is. Síkvidékeken és dombvidékeken egyaránt előfordul, helyenként gyakori, különösen ártéri ligeterdőkben. Ehető, frissen vagy szárítva levesekhez, húsételekhez adható, a kínai konyha nélkülözhetetlen alapanyaga. Gyógyhatású gomba, megakadályozza az érrendszerben a vérrögképződést.