Nemes Tihamér Verseny
régen és ma
 
Az informatika oktatásának történetére gondolva nem biztos, hogy a kezdés évét vita nélkül meg tudnánk határozni. Valamivel könnyebb a helyzet, ha az országos informatikaversenyekről van szó. A Nemes Tihamér Országos Középiskolai Tanulmányi versenyt először 1985-ben hirdették meg. A két fordulóban lebonyolított verseny algoritmizálási, programozási feladatokon mérte a tudást. Az első fordulóban a diákoknak számítógép használata nélkül kellett megérteniük vagy végrehajtaniuk a leírt algoritmusokat. A döntőben egyetlen nagyobb feladatot kellett megoldani. Az első változtatás az 1990-es versenyben történt, különválasztották az érettségi előtt álló utolsó két évfolyam diákjait a kisebbektől. Újabb négy év elteltével a versenyzők számának fokozatos növekedése szükségessé tette, hogy a kettő közé egy új, lényegében megyei szintű fordulót iktassanak be, hogy tényleg a legjobbak juthassanak a döntőbe, a szerencsének kisebb szerepe legyen. 1995-ben pedig már az általános iskolások számára is kiírták a versenyt, igaz nekik rövidebb egy-egy forduló. 2004 újabb, de csupán adminisztratív változást hozott, a legnagyobbak versenye immár OKTV. Az átalakulás a második forduló és a döntő létszámát is csökkentette, utóbbiba legfeljebb 30 diák jut be. 
A verseny legjobbjai újabb forulókat követően az IOI-ra (Nemzetközi Informatikai Diákolimpia) kvalifikálják magukat. Országonként 4-4 fő két versenynapon 3-3 feladattal veszi fel a küzdelmet. A magyarok már az első olimpián részt vettek, s azóta is minden egyes alkalommal indulnak, gyakran nyertek arany-, ezüst- és bronzérmet. 1996-ban Veszprém adott otthont a versenynek. A közép-európai országok 1994-ben úgy döntöttek, hogy - az IOI-ra készülést segítendő - külön versenyt, Közép-európai Informatikai Diákolimpiát rendeznek. A CEOI-t háromszor is hazánk rendezte meg.

1985
 A versenyt első alkalommal írják ki
 
1990
 A versenyzőket két kategóriára osztják
 
1994
 Az iskolai és az országos forduló közé beiktatják a regionálist
 
1995
 A versenyt meghirdetik az általános iskolásoknak is
 
1997
 Általánossá válik, hogy a döntőben több feladatot kell megoldani
 
2004
 A legnagyobbak kategóriája OKTV lesz
